Εθνική Βελγίου (ποδόσφαιρο ανδρών)

Ιστορία

Το Βέλγιο είναι η αρχαιότερη εθνική ομάδα ποδοσφαίρου στην Ήπειρο της Ευρώπης. Το μεγαλύτερο επίτευγμα της εθνικής Βελγίου, είναι οι έξι συνεχόμενες προκρίσεις σε τελικές φάσεις Παγκοσμίων Κυπέλλων από το 1982 έως το 2002.

Παγκόσμιο Κύπελλο

Το Βέλγιο είναι από τις χώρες που δίνουν συχνά το παρών σε τελικές φάσεις Παγκοσμίου Κυπέλλου. Συνολικά έχει συμμετάσχει σε 11 από τις 19 διοργανώσεις που έχουν γίνει. Το 1930, το 1934 και το 1938, στις τρεις πρώτες διοργανώσεις, αν και συμμετείχε, αποκλείστηκε σε όλες τις περιπτώσεις και μάλιστα μόνο με ήττες. Την πρώτη της ισοπαλία την έφερε στην επόμενη συμμετοχή της, το 1954, που δεν ήταν όμως ικανή να της δώσει πρόκριση. Το 1970, κατάφερε και πήρε την πρώτη της νίκη, αλλά δεν αρκούσε, αφού στα άλλα δύο ματς ηττήθηκε, μένοντας εκτός της φάσης των νοκ-άουτ αγώνων. Από το 1982 έως και το 2002, σημείωσε ένα εξαιρετικό επίτευγμα, με την συμμετοχή της σε έξι συνεχόμενες τελικές φάσεις (1982, 86', 90', 94', 98', 2002). Από αυτές, στην πρώτη χρονιά έφτασε μέχρι τον δεύτερο γύρο, την δεύτερη κατόρθωσε να φτάσει έως τον Μικρό τελικό και να ηττηθεί καταλαμβάνοντας την 4η θέση (το 1986), στην συνέχεια έφτασε δύο συνεχόμενες φορές ως την φάση των '16', το 1998 αποκλείστηκε νωρίς από την φάση των ομίλων, ενώ το 2002 έφτασε και πάλι έως τους '16' του θεσμού. Το 2006 και το 2010, δεν κατόρθωσε να προκριθεί στην τελική φάση. Το 2012, ο Μάρκ Βίλμοτς ανέλαβε την ομάδα, μετά την λήξη της συνεργασίας με τον Λίκενς. Οι εμφανίσεις του Βελγίου βελτιώθηκαν και κατάφερε να περάσει αήττητο στην τελική φάση του Παγκοσμίου Κυπέλου του 2014. Εκεί, το Βέλγιο πέρασε στους προημιτελικούς, όπου αποκλείστηκε στον προημιτελικό από την Αργεντινή.Στο παγκόσμιο κύπελλο της Ρωσίας το 2018, κατάφερε να κατακτήσει την 3η θέση νικώντας την Αγγλία στον μικρό τελικό 2-0 με σκόρερς τους: Μενιέ και Αζάρ.

Ευρωπαϊκό Πρωτάθλημα

Παρόλο που σε Παγκόσμια κύπελλα τα πηγαίνει καλά, το Ευρωπαϊκό Πρωτάθλημα δυσκολεύει το Βέλγιο. Εκεί έχει μόνο 5 παρουσίες σε τελικές φάσεις. Το 1972 που διοργάνωσε τον θεσμό, στην πρώτη της συμμετοχή, κατάφερε να φτάσει έως τον μικρό τελικό και να κατακτήσει την 3η θέση. Στη δεύτερη συμμετοχή του, το Βέλγιο, έγινε φιναλίστ το 1980. Στον Μεγάλο Τελικό ηττήθηκε από τη Δυτική Γερμανία με 2-1. Μετέπειτα, ακολούθησαν δύο ακόμα συμμετοχές, το 1984 και το 2000, με την εθνική Βελγίου να αποκλείεται στη φάση των ομίλων και στις δύο περιπτώσεις. Το 2016 προκρίθηκε στην τελική φάση του Ευρωπαϊκού Πρωταθλήματος, ενώ έφτασε για πρώτη φορά στην ιστορία του την 1η θέση στην κατάταξη της FIFA το Νοέμβριο του 2015. Στο EURO 2016 τερμάτισε 7η χάνοντας στα προημιτελικά της διοργάνωσης από την Εθνική Ουαλίας του Γκάρεθ Μπέιλ με 3-1.

Ολυμπιακοί Αγώνες

Τη μεγαλύτερη διάκρισή της, η ομάδα του Βελγίου, την έχει πετύχει σε Ολυμπιακούς Αγώνες. Συγκεκριμένα έχει κατακτήσει το Χρυσό μετάλλιο, το 1920, όταν διοργάνωσε τους Αγώνες. Πριν από αυτό το επίτευγμα, είχε συμμετοχή στους Αγώνες του Παρισιού το 1900, όπου κατέκτησε το χάλκινο μετάλλιο της τρίτης θέσης. Στο Παρίσι το 1924, είχε ξανά μια ανεπιτυχή συμμετοχή και πήρε μέρος χωρίς επιτυχία και στους Αγώνες του 1928 στο Άμστερνταμ. Η πιο πρόσφατη συμμετοχή του Βελγίου σε Ολυμπιακούς Αγώνες είναι το 2008, στο Πεκίνο, όπου έμεινε στην τέταρτη θέση, εκτός μεταλλίων.

Στάδιο

Η εθνική ποδοσφαίρου του Βελγίου, έχει ως έδρα της, το Στάδιο Κινγκ Μπαουντουίν, που βρίσκεται στην πρωτεύουσα τις Βρυξέλλες. Η χωρητικότητά του είναι 45.200. Το συγκεκριμένο στάδιο έχει φιλοξενήσει αγώνες ράγκμπι και τέννις, εκτός από ποδόσφαιρο. Η έδρα της εθνικής Βελγίου είναι το Στάδιο Κινγκ Μποντουέν.

Πρώτοι σε συμμετοχές

Στην λίστα με τους πρώτους ποδοσφαιριστές σε συμμετοχές, προηγείται ο Γιάν Κιούλεμανς, με 96. Ακολουθεί ο εν ενεργεία, Τίμι Σίμονς με 94, στη τρίτη θέση βρίσκεται ο Γιαν Φερτόνχεν με 89 και στην τέταρτη θέση με 86 συμμετοχές, βρίσκονται οι Έρικ Γκέρετς και Φράνκι Φαν ντερ Ελστ. Ο Ένζο Σκίφο είναι στην 6η με 84 και 7ος βρίσκεται ο Ντάνιελ Βαν Μπούιτεν με 83.

Πρώτοι σκόρερ

Ο Μπέρναρντ Βουρχούφ είναι ο πρώτος σκόρερ όλων των εποχών στην ιστορία της εθνικής Βελγίου, έχοντας σκοράρει 30 φορές σε 61 παιχνίδια. Τόσες φορές έχει σκοράρει και ο Πολ Βαν Χιμστ, όμως μένει δεύτερος λόγω περισσότερων συμμετοχών (81). Στην τρίτη θέση, με ένα γκολ διαφορά, ο Μαρκ Γουίλμοτς και στην τέταρτη ο Τζόσεφ Μερμάνς με 27 γκολ. Στην πέμπτη θέση με 26 τέρματα, βρίσκεται ο Ρόμπερτ Ντε Βιν.